次折仲古游潯州桂園韻
作者：曾幾
朝代：宋

paragraphs: 雞犬圖書同一舸，老夫蕩槳兒扶柂。
潯江一繫欲生根，夢下湖南向江左。
極知越俗留連客，性不相投如水火。
是誰招喚寫羈愁，拄頰西山雲數朵。
雲山下有園五畝，不植側生旁挺果。
十年藝桂待芳辛，歲晚風霜深印可。
有懷澤畔入騷辭，配以蘭椒真類我。
斧斤竟不赦孤根，問主林神安所坐。
乃知有用禍先集，社櫟之徒最繁夥。
徑須澆下磈磊胸，乞取青錢供白墮。